咁多年嚟，
人類諗出咗啲好爛嘅道歉方式
由經典嘅冇歉意式道歉，
到迴避式藉口，
以及口輕輕嘅企業承諾，
求求其其講對唔住，
實在係太容易
但有研究員發現
高質嘅道歉一般包含共同元素，
細心思考下呢啲因素可以幫你
喺多種情況下道歉
由於公開道歉有佢自己獨特嘅複雜性
我哋會專注喺人對人嘅例子
試諗下：你新辦公室擺咗啲免費雪糕三文治
喺共用嘅雪櫃入面—
至少你係咁以為啦
但到咗禮拜五，
當你幫緊你個同事泰倫斯
搞緊另一個同事嘅生日派對嗰陣
佢發現之前為個派對而買嘅雪糕三文治
有一半唔見咗
呢個當然係一件尷尬嘅意外啦
不過依然係要企出嚟道歉，
咁先啱嘅
了解同埋接受你嘅行為帶嚟嘅責任
就係研究員所講嘅「道歉嘅核心」
覺得好艱難同埋冇安全感都好正常
—因為原意就係咁！
道歉嚟得有意義，
部分原因就係佢要付出代價嘅本質
所以當你試圖為自己嘅行為
狡辯為意外嗰陣
記住高質嘅道歉非常重要
並唔係要令你自我感覺良好
而係要喺受害一方嘅觀點去了解
同修補你段關係之間嘅裂痕
即係話唔係為咗維護自己
而澄清自己嘅意圖會幫到你
你嘅錯誤只係無心之失
唔代表你唔使同對方
真誠咁道歉
但如果你嘅失誤唔係一個意外？
試諗下：
你應承咗你朋友瑪莉
會去睇佢踢波嘅冠軍戰
但另一個朋友啱啱打俾你
話你知佢有多張飛俾你
係你最愛嘅音樂人嘅告別巡迴演唱會
你知道呢個係一個千載難逢嘅機會
根本冇可能唔去
再講，你覺得瑪莉唔會介意你唔去睇佢
反正佢有好多粉絲撐佢
但係到咗第二日
瑪莉同你講佢好心傷
因為當日佢喺人海中見唔到你
搞到佢咁傷心，你覺得自己好衰
想真誠咁向佢道歉
喺你後悔傷害到瑪莉嗰陣
實在你唔係好清楚
自己究竟有冇做錯咗決定
咁要點講先唔似
嗰個好爛嘅冇歉意式道歉
「對唔住，搞到你咁唔開心」呢？
喺呢啲情況，
好容易會專注咗喺將自己嘅行為合理化
反而應該要喺對方嘅角度出發
嘗試去了解對方
試下問下瑪莉嘅感受
先可以好好明白自己做錯啲乜
就呢件事上
瑪莉應該解釋番佢好失望
因為你冇口齒
而佢真係好需要你撐佢
呢種澄清方式，
可以幫你認清自己嘅過錯
同埋坦誠咁接受你嘅行為
所帶嚟嘅傷害
然後你可以將你嘅道歉
專注番喺佢介懷嘅地方
即係承認唔守信用係你唔啱
你亦為冇去支持佢而感到抱歉
坦白承認錯誤，表示你知道
自己錯咗啲乜
同時令瑪莉相信
你喺將來會有脫胎換骨嘅表現
通常好有幫助嘅係
能夠展現自己改變咗啲乜
同埋你會做啲咩去彌補
自己犯嘅錯所造成嘅傷害
研究員稱之為「彌補提議」
呢個被評為係
道歉其中一個最重要嘅部分
喺某啲情況，呢啲舉動好直接
例如主動買番你食咗嘅雪糕三文治
但係，如果過錯冇咁實質
咁就可能要多啲象徵意義
例如向你對唔住嘅人
表達番愛意同尊重
口頭承諾係一個常見嘅彌補提議
唔好再犯同樣嘅錯誤
但保證會做好啲
係你真係要做淂好啲先行得通
以受害者角度去接受責任
同埋主動提出具體嘅彌補方案
都只係高質道歉嘅幾種元素
但謹記，道歉嘅重點
唔係尋求原諒然後繼續生活
而係要表示悔意同接受問責
最佳道歉亦只係
通往和解之路嘅第一步㗎咋